Des de hui i fins al 31 d'octubre es podran sol·licitar les ajudes del Bo Lloguer Jove
02 de juny 2022

A partir de hui i fins al 31 d'octubre està obert el termini per a demanar el Bo Lloguer Jove. Estes ajudes tenen l'objectiu de facilitar el gaudi d'un habitatge o habitació en règim de lloguer o de cessió d'ús, a les persones jóvens amb escassos mitjans econòmics, mitjançant ajudes directes a les persones arrendatàries o cessionàries.

El regidor d'Habitatge, Quico Fernández, ha indicat que és «**molt important**» que les persones que complisquen els requisits puguen gestionar estes ajudes de manera telemàtica o presencial, «**ja que durant esta legislatura hem obert una Oficina d'Habitatge OMHA, que pot assessorar, informar i ajudar a tramitar tots estos tipus d'ajudes**», els dimarts en el centre administratiu del Camí Reial i els dijous en la Gerència.

![](/media/j0xewvxg/c_quico_02.jpg?width=335&height=223&mode=max)A més, Fernández ha destacat que «**crec que és una magnífica oportunitat que a més demostra la gran aposta que ha fet el govern i nosaltres també en tot allò relacionat amb l'habitatge, que no sols és un dret constitucional, sinó que a més tenim que veure els problemes que està tenint la gent jove o la gent amb pocs recursos per a tindre un habitatge en condicions, i per tant, esta és una bona línia per a situar-nos en la mateixa situació que en molts països europeus que porten molt d'avantatge i permeten que les generacions més jóvens puguen emancipar-se i, per tant, viure amb tota l'autonomia la seua trajectòria vital**».

Les ajudes estan dirigides a persones físiques majors d'edat que complint els límits de renda de lloguer i els límits d'ingressos, complisquen a més: tindre fins a 35 anys en el moment de sol·licitar l'ajuda; posseir la nacionalitat espanyola o d'algun dels Estats membres de la Unió Europea o de l'Espai Econòmic Europeu o Suïssa; tindre un contracte d'arrendament o cessió d'ús de l'habitatge o habitació, o estar en condicions de subscriure’l; l'habitatge o habitació arrendada o cedida haurà de constituir la residència habitual i permanent, i haurà d'acreditar-se mitjançant certificat o volant d'empadronament; el lloguer o cessió de l'habitatge ha de ser igual o menor a 600 euros mensuals, i el de l'habitació a 300 euros mensuals; i finalment que en cap cas i en cap mensualitat la suma de les ajudes rebudes per les persones jóvens que convisquen en l'habitatge supere el preu del lloguer o de la cessió.

Així mateix, s'ha de disposar d'una font d'ingressos, inclosa la de les persones que tinguen el domicili habitual i permanent en l'habitatge arrendat o cedit o a arrendar o cedir, consten o no com a titulars del contracte d'arrendament o cessió iguals o inferiors a 3 vegades l’IPREM. Quan convisquen 2 jóvens, els ingressos han de ser iguals o inferiors en 4 vegades l’IPREM i si són 3 o més jóvens, han de ser iguals o inferiors a 5 vegades l’IPREM.

La sol·licitud es presentarà preferentment de manera telemàtica mitjançant formulari electrònic. En cas d'optar per la via presencial, una vegada completat el formulari electrònic, s'haurà de presentar el justificant del mateix signat i la sol·licitud generada impresa signada, juntament amb la documentació exigida en la convocatòria davant un registre administratiu. Per a la tramitació amb certificat digital s'ha de demanar cita prèvia electrònica.

També es pot sol·licitar cita prèvia als servicis territorials d'Habitatge i Arquitectura Bioclimàtica per a rebre ajuda en la tramitació. D'esta manera a les persones interessades els assessoren els ajuntaments, mancomunitats i les persones del programa Xarxa Jove de l'IVAJ.

El Bo Lloguer Jove subvenciona el preu del lloguer o de la cessió de l'habitatge durant el termini de 2 anys, sempre que es mantinguen les condicions establides en la convocatòria per a poder ser beneficiari o beneficiària. La quantia total és de 250 € mensuals, amb una duració de 24 mesos. Com s'ha citat, la suma de les ajudes rebudes per les persones jóvens que convisquen en l'habitatge no podrà superar el preu del lloguer o de cessió que consten en el contracte.

Per a més informació, es pot consultar la web [https://bonojove.gva.es/](https://bonojove.gva.es/) o [https://habitatge.gva.es/es/web/vivienda-y-calidad-en-la-edificacion/bono-lloguer-jove](https://habitatge.gva.es/es/web/vivienda-y-calidad-en-la-edificacion/bono-lloguer-jove). 

![](/media/gmsngbkt/c3_sedeomha_puertodesagunto_archivo.jpg?width=378&height=252)![](/media/fbtdnrv2/c1_mini_m1_edificioadmincamireial_archivo.jpg?width=381&height=254&mode=max)

*   [](http://www.facebook.com/sharer.php?u=https://aytosagunto.es/va/actualitat/des-de-hui-i-fins-al-31-d-octubre-es-podran-sol-licitar-les-ajudes-del-bo-lloguer-jove/ "Facebook")
*   [](http://twitter.com/share?url=https://aytosagunto.es/va/actualitat/des-de-hui-i-fins-al-31-d-octubre-es-podran-sol-licitar-les-ajudes-del-bo-lloguer-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/des-de-hui-i-fins-al-31-d-octubre-es-podran-sol-licitar-les-ajudes-del-bo-lloguer-jove/ "Linked In")
*   [](mailto:?body=https://aytosagunto.es/va/actualitat/des-de-hui-i-fins-al-31-d-octubre-es-podran-sol-licitar-les-ajudes-del-bo-lloguer-jove/)